Башҡортостан Президенты йәмәғәтселек менән асыҡ диалог алып бара // Сәйәсәт | новости башинформ.рф\n11:00, 29 апреля 2011 Сәйәсәт\nЙәмәғәтселектең республика Президентына сәйәсәттә асыҡлыҡтың көнүҙәклеген билдәләгән мөрәжәғәте бындай осрашыуға рәсми сәбәп булды.\n— Минең өсөн йәмәғәтселектең асыҡлыҡ сәйәсәтен, властың үтә күренеүсәнлеген хуплауы бик мөһим,— тип билдәләне Рөстәм Хәмитов, түңәрәк өҫтәлде асып. – Был минең өсөн принципиаль. Властың асыҡлығы — ул матур тышлыҡ ҡына түгел, ул, ғәҙәттә, системаның эшкә һәләтлелеген һаҡлауҙың берҙән-бер мөмкин булған шарты.\nРеспублика Президенты, азатлыҡты, бәхәсләшеүҙәрҙе яһалма сикләү идея дефицитына алып бара, тип билдәләне.\n— Уй-фекерҙәр циркуляцияһына ҡамасаулау — ул үҙең ултырған ботаҡты ҡырҡыуың менән бер, — тип билдәләне Рөстәм Хәмитов. — Быға үҙебеҙҙең күптән түгел булып үткән тарихыбыҙҙан да раҫлауҙарҙы еңел табырға мөмкин. Советтар Союзында яҡшы нәмәләр күп булды, ләкин бер нәмә – ҡараштар төрлөлөгө генә булманы, ә фекер төрлөлөгө – ул үҫеш сығанағы. Бер төрлөлөктөң киләсәге булмауына иманым камил.\nБашҡортостан Президенты конструктив тәнҡит кәрәклеген дә әйтеп үтте һәм йәмғиәтте оппозицияға һәм лояль өлөшкә бүлеүҙең яһалма булыуын билдәләп, бындай бүлеүгә ҡаршы төштө.\n— Оппозициялағы күптәрҙең позитив кешеләр булыуын, улар менән хеҙмәттәшлек итергә кәрәклеген күрҙем, — тине Рөстәм Хәмитов. — Был блогта аралашыуҙан да күренә, унда комментарийҙарҙың күбеһе республикалағы хәлдәрҙе яҡшыртыуға йүнәлтелгән. Беҙҙең төп маҡсат— власть халыҡҡа, ябай кешеләргә хеҙмәт итәсәк демократик йәмғиәт төҙөү.\nРеспублика Президенты түңәрәк өҫтәлдә ҡатнашыусыларҙы асыҡтан-асыҡ һөйләшеүгә саҡырҙы.\n— Һөйләүҙән тыш, бер-беребеҙҙе тыңлауға, ишетеүгә иҫәп тотам.\nАсыҡ дискуссияла Башҡортостан халҡын борсоған көнүҙәк мәсьәләләр күтәрелде. «Дәүләт власы органдарында коррупцияға ҡаршы тороу үҙәге» Бөтә Рәсәй йәмәғәт ойошмаһының Үҙәк Советы ағзаһы Эдвард Мурзин, республика Президенты башланғыстары айырым райондарға барып етмәй, ә киң мәғлүмәт сараларының үҙ-үҙенә цензураһы журналистарға етешһеҙлектәр тураһында асыҡтан-асыҡ һөйләргә ирек бирмәй, тип билдәләне.\nПолитолог Асҡар Фазлыев мәғлүмәт киңлегендәге альтернатив фекерҙең кешегә аңлайышлыраҡ булырға тейешлегенә баҫым яһаны.\nЛДПР-ҙың төбәк бүлексәһе координаторы Иван Сухарев алданған өлөшсөләр проблемаһын күтәрҙе һәм ғәйеплеләрҙе язаға тарттырыуҙы талап итте.\n«ЯБЛОКО» партияһының төбәк бүлексәһе етәксеһе Сергей Наумкин чиновниктар һәм депутаттар өсөн түгел, ә халыҡ мәнфәғәтендә эшләнерлек реаль эштәр һәм үҙгәрештәр кәрәклеген һыҙыҡ өҫтөнә алды һәм киң мәғлүмәт саралары менән өҫтөнлөклө бәйләнеше булған власть партияһы адресына дәғүәләрен белдерҙе.\nОсрашыуҙа асыҡ, ваҡыты менән тура һүҙле һөйләшеү килеп сыҡты. Республика тормошоноң төрлө аспекттары хаҡында һүҙ барҙы. Кемдер элекке идара итеүсе кадрҙарҙың ротацияһын тиҙләтергә теләй, кемдер үҙгәрештәр темпынан ҡәнәғәт түгел.\nБөтә мәсьәләләргә ҡарата Рөстәм Хәмитов үҙенең аныҡ ҡарашын белдерҙе.\n— Дүрт миллионлы республика халҡы өсөн яуап биргәндә, кәмәне сайҡатырға ярамағанлығын аңлайһың, бынан күптәрҙең зыян күреүе ихтимал, — тип билдәләне ул.\nПрезидент фекеренсә, уның менән эшләгән команда тейешле профессионаллеккә һәм практик тәжрибәгә эйә, ләкин уның эшен икенсе төрлө ойошторорға һәм ҡуйылған маҡсаттарҙы үҙгәртергә кәрәк. Шул уҡ мәлдә Рөстәм Хәмитов, хакимиәт башлыҡтары ротацияһы республиканың 20-нән ашыу ҡала һәм райондарына ҡағылды, һәм ул артабан да дауам итәсәк, тип билдәләне.\nОсрашыу аҙағында Башҡортостан Президенты властың йәмғиәт менән асыҡ диалогының көнүҙәклеген һыҙыҡ өҫтөнә алды һәм уны дауам итергә теләк белдерҙе.\nТеги: БР Президенты, йәмәғәт ойошмалары, сәйәси партиялар, власть, түңәрәк өҫтәлдәр


Ышанмаҫлыҡ… Әммә ышан үҙеңә!\n4 Декабрь 2018, 17:57\n“Кеше-уникумдар” Америка йәмәғәт ассоциацияһы иң ғәжәп донъя супермендарының рейтингыһын төҙөгән. Кеше-феномендарҙың мөмкинлектәре ябай халыҡты ғына түгел, ғалимдарҙы ла шаҡ ҡатыра.\nДаниэль 1979 йылдың 31 ғинуарында Бөйөк Британияла тыуа. Ул бала сағынан ҡатмарлы арифметик иҫәптәрҙе пейзаж рәүешендә күреүгә һәләте булыуын “иҫбатлай” башлай. Уның аңында 10 000-гә тиклем һәр һан үҙенә генә тәғәйен уникаль формаға, төҫкә һәм текстураға эйә. Мәҫәлән, 1 – асыҡ аҡ төҫ, ә 89 – күктән яуған ҡар бөртөгө. Таммет – Пи һаны буйынса Европа рекордсмены: 3-тән аҙаҡҡы өтөрҙән һуң ул хәтерҙән 22514 һан әйтеп бирә. Быларҙан тыш, Таммет Европаның 10 телендә һәм эсперантола аңлаша ала.\nБен – Калифорния штатының Сакраменто ҡалаһынан. Ул өс йәшендә “селтәрле шекәрә рагы” арҡаһында күреү һәләтен юғалта. Шулай ҙа был уға тулы тормош менән йәшәргә кәртә булмай. Бен күҙҙәре урынына телен эшкә ҡуша! Телен шартлатыуҙан барлыҡҡа килгән етеҙ, ҡыҫҡа тауыштар - яҡында булған объектарҙы сағылдыра. Йәғни, ярғанат кеүек үҫмерҙә шаңдауҙы “тотоп алыу” һәләте тыуа.\nСмит – биш тапҡыр Гиннесс рекордсмены. Ул иң һығылмалы һәм билдәле акробат һанала. Даниэль дүрт йәшендә тәнен “йомарлай” башлай һәм 18-ҙе тулғас циркка эшкә төшә. Егеткә теннис ракеткаһы менән унитаз ултырғысы ярығы аша үтеү, сумаҙанға инеп ятыу бер ни тормай. Табиптар бындай һығылмалылыҡ Даниэлгә тыумыштан бирелгән, ә ул уны мөмкин тиклемгәсә үҫтергән тип бара.\nМесье “бөтәһен ашар”\n1950 йылғы француз М. Лотито үҙенең иҫ китмәле мөмкинлектәрен 9 йәшендә аса. Телевизорҙы ашап ата-әсәһен шаҡ ҡатыра ул. 16 йәшенән алып тимер, быяла, резина ашап, аҡсаға тамашасының күңелен күрә. Ғәҙәттә объектты деталдәргә һүтәләр, өлөштәргә киҫәләр һәм Лотито уларҙы һыу менән йотоп ебәрә. Майкл хатта “Сессна-150” самолетын ашап бөтә. Ул уны көнөнә берәр килограмлап ике йыл дауамында ашай. Табиптарҙың әйтеүенсә, Лотито әле булһа иҫән, сөнки уның ашҡаҙан стеналары ябай кешенекенән ике тапҡырға ҡалыныраҡ һәм, әлбиттә, уға ағыулы матдәләрҙең көсө етмәй.\nР. Велю тештәре ярҙамында ғына транспорт төрҙәрен һөйрәү менән мауыға. 2007 йылдың 30 авгусында, Малайзияның бойондороҡһоҙлоғоноң 50 йыллығында, ул тештәре менән 297 тонна ауырлығындағы 6 вагондан торған поезды 2,8 метрға һөйрәп бара.\nВелюның көсөнөң һәм тештәренең ныҡлығы сере, үҙе әйтеүенсә, даими медитацияла, көн һайын 25 километр йүгереүҙә, 250 килограмлыҡ штангы күтәреүҙә һәм яңаҡтарына тәғәйен күнегеүҙәр яһауҙа.\nӘ бына Малайзиянан 70 йәшлек ир тәненә тимер сынйырҙы йәбештереп автомобилдәрҙе урынынан ҡуҙғалта. Был “талант” уның 3 улына һәм 2 ейәненә лә бирелгән. Ҡарт әлеге үҙенсәлек уларға быуындан быуынға күсә килә, ти.\nҒалимдар иһә был феноменды бер нисек тә аңлата алмай. Лив Тоу Лин тирәләй бер ниндәй ҙә магнит яланы юҡ, тиреһе лә башҡаларҙыҡы кеүек.\n1973 йылдан алып, биҙгәк тотҡандан һуң, 64 йәшлек вьетнам йоҡоноң нимә икәнен дә белмәй. “Йоҡоһоҙлоҡтоң һаулыҡҡа тәьҫире нисектер, әммә үҙемде һап-һау тоям һәм башҡаларҙан һис кенә лә ҡалышмай донъя көтә алам”, – ти ул. Быны дәлилләп, өйөнән бер саҡрым алыҫлыҡта ятҡан баҫыуға көн һайын иңдәрендә 50-шәр килограмм ашлама тултырылған тоҡтар ташыуын һөйләй. 64 йәшлек фермер өс ай йоҡоһоҙ килеш балыҡ үрсетеү өсөн ике ҙур быуа ҡаҙый. Табиптар медицина тикшеренеүе үткәргәндән һуң, бауырындағы бер ни тиклем етешһеҙлектәрҙән тыш, был сәйер кешелә башҡа ауырыу тапмай.\nТим – ауыртыу тоймаған кеше. Ул мәктәптә уҡығанында уҡ ҡулдарына энә ҡаҙап, бер ниндәй ауыртыуһыҙ һәр эҫегә һәм һыуыҡҡа түҙеп класташтарын хайран итә. Бөгөн Кридланд сәхнәлә шпага йотоп, муйын, бит һәм ҡулдарын быраулап тамашасыны һуштан яҙҙыра. Епте йотоп, һуңынан инде уны скальпель һәм хирургик ҡыҫҡыстар ярҙамында ҡарынынан сығарыуын да һәр кем ҡарай алмай. Фәнни тикшеренеүҙәр был кешенең түҙеп булмаҫлыҡ ауыртыуҙарҙы тоймау серен уның башҡаларға ҡарағанда ауыртыу сигенең күпкә юғары булыуы менән аңлата.\n32 йәшлек К. Ричардсон Көньяҡ Африка ҡурсаулығында ҡырағай хайуандарҙың үҙ-үҙен тотоу үҙенсәлектәре буйынса белгес булып эшләй. Ул арыҫландар менән ҡосаҡлашып төн үткәрә ала. Хайуандар биологты үҙҙәренеке итеп ҡабул итә. Хатта һыртландар уға балаларын ҡулға алырға бирә. “Хайуандар арбаусы” тигән исем тағылған Ричардсон үҙ эшендә бары тик интуицияға таяна: “Ниндәйҙер хәүеф һиҙгәндә, мин хайуандарға яҡын бармайым. Шулай уҡ, таяҡ йә сыбыртҡы ла ҡулланмайым. Минең эшемдә иң мөһиме - түҙемлек”.\nАҡайған күҙле кеше\nБразилияның Белу-Оризонти ҡалаһында йәшәүсе 48 йәшлек Клаудио Пинто күҙҙәрен 4 сантиметрға, йәғни күҙ орбитаһының 95 %-ты, ҡәҙәр аҡайта ала. Уникум әллә нисәмә медицина тикшеренеүҙәрен үтә. Һөҙөмтәлә, табиптар уның үҙенсәлеген “күҙ алмаларының быуыны сығыуы”нда күрә. Әммә шул уҡ ваҡытта күҙҙәре менән бындай фокустар башҡара алған берәүҙе лә быға тиклем осратҡандары булмауын раҫлай. “Хоҙай тарафынан бирелгән һәләт ярҙамында еңел генә аҡса эшләйем һәм бының менән үҙемде бәхетле һанайым”, - ти Клаудио үҙенең уникаллегенә ҡыуанып.\nБындай шәхестәр беҙгә үҙебеҙ хаҡындағы фекерҙәребеҙҙең төптән дөрөҫ түгеллеген аңларға ярҙам итә. Һәр ҡайһыбыҙҙа ғәҙәти булмаған мөмкинлектәр йәшеренгән. Үҙ көсөбөҙгә ышанмағанға күрә генә беҙ уларҙы тормошҡа ашыра алмайбыҙ.\nИ. БУЛАТОВ әҙерләне.


Юлдар буйлап йырҙар йырлап...\n14 Ғинуар 2016, 22:14\nЮлдарҙың үҙ мәғәнәһе, үҙ моңо, үҙ төҫө, үҙ йылыһы, үҙ фәлсәфәһе бармы? Кемдер: “Нимә һөйләй был?” – тип көлөр. Тик йәш шағир Ринат СӨЛӘЙМӘНОВ менән әңгәмәләшкәндән һуң, хаҡ, бар, тигән һығымтаға килдем. Әлбиттә, күрә, тоя белгәндәр өсөн..\nЮлдарҙың үҙ мәғәнәһе, үҙ моңо, үҙ төҫө, үҙ йылыһы, үҙ фәлсәфәһе бармы? Кемдер: “Нимә һөйләй был?” – тип көлөр. Тик йәш шағир Ринат СӨЛӘЙМӘНОВ менән әңгәмәләшкәндән һуң, хаҡ, бар, тигән һығымтаға килдем. Әлбиттә, күрә, тоя белгәндәр өсөн..\n– Ринат, автомобилең менән таныштырып үт әле. Ҡасан алдың уны? Тәүге машинаңмы һинең?\n– Әлеге автомобилем “Лада Калина” седан. 2008 йылғы. Уны өс йыл элек алдым. Тәүге машинам түгел был. Бала саҡта ата-әсәйем һатып алып биргән “Велта- универсал” велосипедын “тәүге машинам” тип атар инем. Сөнки бөтә бала сағым сәпидтә үтте. Унһыҙ мин бер ҡайҙа ла барманым, унан бер ваҡытта ла айырылманым. Ҡыштарын йәйҙе еткерә алмайынса, уны һағынып бөтә инем. Оло урамды тап-таҡыр итеп ҡарҙан таҙартып сыҡһалар, велосипед менән йөрөргә батырсылыҡ итер инем. Хәйер, ҡышын үҙен саңғыға алыштыра торғайным.\nБер аҙ быуын нығытҡас, атайымдың “ИЖ- Планета-5” мотоциклында ауыл урамдары буйлап елдерә башланым. Ике туған ағайымдарҙың халыҡ “Кәзә” тип атаған мотоциклын, йөрөйөм тип, урлап алып китеүем дә хәтеремдә.\nҮҫә килә ата-әсәйем миңә “Москвич-2141” автомобилен һатып алды. Шул хәтлем яратҡандарҙыр инде улдарын. Рәхмәт уларға! Мәңге онотмам изгелектәрен. Ул автомобиль йыш боҙола торғайны, әлбиттә. Ләкин ауылда йөрөргә барырлыҡ ине.\n– Ир-ат техникаға ылығып үҫә. Һин дә бала саҡтан руль артына ултырырға машиналы булырға хыялланып үҫтеңме? Тәүге дәрестәрҙе кемдән алдың? Үҙеңдең берәйһен өйрәткәнең бармы?\n– Теләһәм-теләмәһәм дә, миңә техникаға ылығып үҫергә тура килде, сөнки атайым Миңлеғәле Йәннәт улы үҙе автомобилдәр менән ҡыҙыҡһынды. Тәүҙә “ГАЗ-53” маркалы йөк машинаһы һатып алды. Тиҙҙән уның янына өс ишекле ҡыҙыл “Нива”ны алып ултыртты. “ГАЗ-53” беҙҙең урманлы-һаҙлы юлдарға барымһыҙыраҡ булғас, “ЗИЛ-157” йөк машинаһына ла сират етте. Уны халыҡ телендә “крокодил моронло ЗИЛ” тип тә йөрөттөләр. Шулай итеп, үҫә төшкәс, рулгә талаша башламаһаммы мин! , “ЗИЛ”дың рәхәтен күрҙек кенә инде беҙ. Руль артына атайым менән алмашлап ултырып, тауҙарҙы, һаҙҙарҙы, урмандарҙы гиҙҙек. Бер ваҡыт утын тейәп ҡайтып барышлай, колеяға инеп, түңкәрелеп ятҡан саҡ та булды. “ДТ” тракторын саҡыртып, тартып тәгәрмәскә ултыртып, ҡойолған утынды ҡабат тейәргә тура килде. Ә “Нива” менән бер ваҡыт И н й ә р йылғаһына төшөп, ағып тек хатта. Йылға тулҡыны ул ваҡыттарҙа көслө ине. Аптырағас, ишектәрҙе асырға тура килде. Йылға уртаһында машинағыҙҙың ҡып-ҡыҙыл булып башы ғына күренеп ултыра ине, тип аҙаҡ мәрәкә итеп ауыл халҡы оҙаҡ ҡына һөйләп йөрөнө.\nЭйе, бала саҡтан машинаға ылығып, йөрөтөргә өйрәнеп үҫтем. Ләкин Өфөгә килеп, студент булып киткәс, машина менән аралар өҙөлөп ҡалды. Водитель танытмаһы ла, шәхси автомобилем дә юҡ. Ауылға ҡайтҡан саҡта атайымдыҡында йөрөштөргөләнем. Был ваҡытҡа ул элекке автомобилдәрен һатып, “Форд Эксплорер”ға ултырғайны. Шулай итеп, бөтөн студент йылдарын ҡалала йәйәү йөрөп үткәрҙем. Уҡып бөтөп, эшкә ингәс тә, тимер атҡа атланырға ашыҡманым. Машинаға ҡарата ҡыҙыҡһыныуым бермә-бер кәмене, аралар һыуынды. Ул саҡта бөтә йәнем-тәнем менән ижадҡа бирелгәйнем. Етмәһә, танытмам да юҡ. Ни тиһәң дә, ҡалала документ кәрәк.\nӘсәйемдең өгөтләүе буйынса, 2008 йылда йәйге ял ваҡытында автомәктәпкә уҡырға индем. Тап ошо йылды Зәйнәб Биишева исемендәге Башҡортостан “Китап” нәшриәтендә “Йәштәр тауышы” серияһында “Ҡабаттан ғашиҡ булыу” тигән проза китабым баҫылып сыҡҡан ине. 17 мең һум гонорар кеҫәгә инеп ятҡас, уҡыу өсөн түләргә аҡса ла булды. Теорияны ла, практиканы ла бер ниндәй хатаһыҙ тәүге ынтылыштан тапшырҙым.\nҠулда танытма булғас та, машина алырға ашыҡманым. Һаман да үҙ көйөмдә йәшәнем. Машиналы дуҫ-иштәргә лә иҫем китмәне. Шул да булдымы мал, тип ҡараным. Әлеге лә баяғы әсәйемдең өгөтләүе буйынса әле йөрөгән “Лада Калина”ны һатып алдым. Ҡала урамдарында йөрөп китеүе бер ниндәй ҡыйынлыҡ тыуҙырманы. Хәҙер үҙемә шундай һорау бирәм: быға саҡлы автомобилһеҙ нисек йәшәгәнмен икән? Унһыҙ хәҙер тормошомдо күҙ алдына килтерә лә алмайым.\nҮҙем береһен дә машина йөрөтөргә өйрәткәнем юҡ. Ә иң яҡшы автомәктәп – ул ҡала урамы, тип уйлайым.\n– Машина һинең өсөн уңайлыҡ сараһымы, зиннәтлек әйбереме, әллә заман талабымы?\n– Минеңсә, ир-аттың машинаһы булырға тейеш. Борон ирҙәрҙе атһыҙ күҙ алдына килтереүе мөмкин булмағандай, хәҙер машинаһыҙ күҙ алдына килтереүе ҡыйын. Ни тиһәк тә, мегаполиста йәшәйбеҙ. Автомобилгә байлыҡ тип ҡараусылар ҙа аҙ түгел, әлбиттә. Миллион һумлыҡ машиналарҙа йөрөүселәр өсөн байлыҡтыр, шапырыныу әйберелер ул. Ә минең өсөн, беренсенән, уңайлыҡ сараһы, заман талабы, икенсенән, автомобиль йөрөтөү – яратҡан шөғөлөм. Эштән арып сығып, автомобиль салонына инеп ултырһам, арыуҙарым онотола. Ҡулдарым – рулдә, күҙҙәрем – юлда; башты бер аҙ ял иттерә лә был шөғөл. Әйтелгәндәр, әлбиттә, тик машинала ғына йөрөргә кәрәк, тигәнде аңлатмай. Киреһенсә, йәйәү йөрөү күпкә файҙалыраҡ. Үкенескә ҡаршы, минең кеүек машина ҡолдары менән хәҙер донъя тулы. Икенсенән, мегаполиста йәшәү машинанан күп сығым талап итә. Тығындарҙа ултырып ҡына ла күпме яғыулыҡ яндыраһың, ваҡытты сарыфлайһың. Шуға йәмәғәт транспортында йөрөүе күпкә арзаныраҡ.\n– Нишләптер бик өнәп етмәйем. Мин үҙем бер машинала йөрөүҙе хуп күрәм. Сөнки һин – уның, ул һинең холҡоңа өйрәнеп бөтәһең. Быны- һы ысынында шулай. Тимер ҙә бер ҡулға өйрәнә. Икенсе берәү йөрөткәндән һуң тауышы үҙгәреп торғолай хатта. Машинаңдың ҡайһы ере “ауыртҡанын”, ҡасан ниндәй запчасын алыштырырға кәрәклекте белеп тораһың. Ғөмүмән, тауышынан уҡ ул һиңә бәләһен һалып тора. Алыштырһам, һағынырмын кеүек үҙен. Сөнки ул да минең өсөн бер ғаилә ағзаһы төҫлө. “Калина”м менән бергә гиҙеп үткән йылдарым йәл. Беҙ бер-беребеҙгә шул ҡәҙәр өйрәнгәнбеҙ.\nҠатын-ҡыҙ – наҙлауҙы, машина майлауҙы ярата, тигәндәй, уға бит бик иркә ҡағылырға кәрәк. Һүҙләшмәй генә аҡса һурыуына ла түҙәһең. Шуға ла, ирекһеҙҙән, уйынлы-ысынлы, автомобилен йыш алыштырыусыларҙы ҡатынын йыш алыштырыусылар рәтенә ҡуйғы килеп китә. Ҡатын-ҡыҙҙы автомобиль менән сағыштырырға ярамай, әлбиттә, шуға бөтә гүзәл заттарҙан ғәфү үтенәм.\n– Тимер атың менән сәйәхәт иткәнең бармы? Иң оҙон сәфәрең? Машинаңа бәйле, юлдағы ҡыҙыҡлы ваҡиғаларҙы һөйләп үт әле.\n– Артыҡ оҙон юлдарҙа йөрөгәнем юҡ. Иң оҙоно Өфөнән Сибайға тиклем һуҙылғаны бар. Ҡатыным Айгөл Йылайыр районынан булғас, уларға юл төшкән һайын 500 километрҙы “ыһ” та итмәй үтәбеҙ.\nМинең өсөн юл оҙонлоғо менән түгел, ә осраған хәл-ваҡиғалар менән ҡыҙыҡлы һәм иҫтә ҡалыусан. Бер ваҡыт кисен генә ауылым Аҙауҙан Өфөгә юлға сыҡтыҡ. Архангелде үтеп Ҡырмыҫҡалыға етеүгә, күҙ ҙә йомола башланы. Ҡырмыҫҡалыға етмәҫ борон бер туҡталыш бар. Әйҙә шунда туҡтап ял итәйек, ти ҡатыным. Мин Ҡырмыҫҡалыға тиклем барырға өгөтләнем. Барып туҡтағайныҡ, бер таныш йөҙҙө төҫмөрләнем. Ул Дамир Шәрәфетдинов булып сыҡты. Юлда берәйһе ултыртып алмаҫмы тип, машина көткән икән. Кәләш Ҡырмыҫҡалыға етмәҫ борон туҡтарға ҡушҡан ине, белгән кеүек туҡтаманым, тием. Юғиһә бында үтеп китер инем. Вәт бит, ниндәйҙер көс бойорған миңә. Шағир күңеле саф була, тиҙәр. Дамир ағайҙың ошо ҡөҙрәте мине үҙе саҡырып туҡтатҡандыр, тип ышанам. Йор һүҙле шағир ағай менән рәхәтләнеп юл буйына Өфөгә саҡлы әҙәбиәт, мәҙәниәт, йәшәйеш тураһында һөйләшеп килдек. Хәҙер мин был хәлде ғорурланып иҫкә алам. Ни тиһәң дә, Дамир Шәрәфетдиновтың үҙен юлда ултыртып алдым бит әле.\nӘ бер осор Өршәк юлында юлсыларҙы алырға ғәҙәтләнеп киттем. Шулай, ауылға сираттағы ҡайты- уымда йәнә кешеләр ултыртып алдым. Һораған туҡталышта туҡтап, төшөрөп ҡалдырҙым да артабан елдерҙем. Бара торғас, берәүһенең сумкаһы багаж- никта ҡалғаны иҫемә төштө. Үҙе лә, мин дә әйтергә онотҡанбыҙ. Барған юлдан кире әйләнергә тура килде. Теге юлсы шул урынында мине көтөп тора икән. Ярай, оҙон юл үтеп өлгөрмәгәйнем.\nМәрәкә: оҙаҡ ваҡыт машинамдың артҡы “противотуманка”лары барлығын белмәй йөрөгәнмен. Уның төймәһен яңыраҡ бер танышым күрһәтте. Тағы ла бер хәл. Бер ваҡыт ҡатыным менән, оҙаҡ ҡына һайлап, кондиционер һатып алдыҡ. Машинам менән артҡы ишеккә барып, уны багажникка тейәргә генә ҡалды. Сыҡһам, машина юҡ. Эвакуатор алып китте, ти урындағы кешеләр. Шулай итеп, әллә күпме сығым сығарып, уны юллап алырға тура килде. Баҡтиһәң, күҙ алдында ғына “Туҡталыш рөхсәт ителмәй” тигән билдә торған икән. Ағас япраҡтары ҡаплау арҡаһында уны шәйләмәгәнмен. Шул арала унан һигеҙ машинаны алып киткән булғандар. Береһе лә билдәне күрмәгән. Һеҙ ҙә шул рәүешле ҡармаҡҡа эләгеп ҡуймағыҙ! Абайыраҡ булығыҙ. Айырыуса йәй көндәре билдә бағаналарын ағас ботаҡтары йәшереүсән. Йә уны ваҡытында ҡырҡып өлгөрмәүҙәре лә мөмкин, кемдәрҙеңдер мәнфәғәтенә хеҙмәт итеүе лә ихтимал.\n– Юлда саҡта әҫәр тыуғаны бармы?\n– Юл йөрөүҙәр, юл үҙе тере шиғыр кеүек бит инде ул. Уны күрә белеп, эләктереп алып, яҙырға ғына ҡала. Байтаҡ шиғырҙарым юл тәьҫораттарынан күңелдә бөрөләнә тәүҙә. Эйе, шиғырҙар юлда тыуа. Аралашҡанда, тәьҫирләнгәндә. Аралашыу тигәндән, мотлаҡ кеше менән түгел, ә ана шул юл менән, унда күргәндәр менән күңел һәм ҡараштар аша аралашаһың, йәйәүлеләргә ихтирамлыраҡ булаһың, юлсылар менән юл дауамында ҡыҙыу бәхәс ҡораһың, ара үткән һайын тәбиғәт үҙгәрешен тояһың, ҡойма ямғыр яуғанда ла, дауыллап торғанда ла, боҙлауыҡ булғанда ла, хатта телгә бер һүҙ килмәҫлек тып-тыныс көндә лә юлдан серлелек һәм фәлсәфә эҙләйһең, мөғжизә һәм яңылыҡ көтәһең, сөнки һин ябай водитель түгел, һин – шағир-водитель.\n– Юлда ниндәй музыка тыңларға яратаһың?\n– Үҙебеҙҙең башҡорт йырҙарын, әлбиттә! Фидан Ғафаров, Айҙар Ғәлимов, Иҙрис Ғәзиевтәрҙе тыңлаһам, күңелде өйкәгән таш-ҡомдар эреп төшкәндәй кеүек була. Әлбиттә, башҡа башҡорт йырсыларына ла битараф түгелмен.\nҒөмүмән, юлда йыр тыңлау миңә мотлаҡ түгел. Сөнки юл үҙе йыр кеүек бит инде ул. Юл моңдары үҙенән-үҙе күңелгә килеп һырыла. Йырламаған ерҙән йырлап та ебәрәһең. Урмандың, яландың, йылғаның, шишмәнең үҙ моңо булғандай, юлдың да үҙ көйө бар. Урман юлының, ялан юлының, йылға юлының, шишмә юлының үҙ моңо булғандай, автомобиль, транспорт юлы ла үҙ моңон көйләп ята. Юл моңо – үҙе бер мөғжизә!


Алдағы өс көндә төбәктә һауа температураһының норманан дүрт градусҡа түбән булыуы фаразлана // Йәмғиәт | новости башинформ.рф\nАлдағы өс көндә төбәктә һауа температураһының норманан дүрт градусҡа түбән булыуы фаразлана\n21:15, 18 марта 2018 Йәмғиәт\nАлдағы өс көндә төбәктә һауа температураһының норманан дүрт градусҡа түбән булыуы фаразлана Фото: Олег Яровиков\nӨФӨ, 2018 йыл, 18 март. /«Башинформ» мәғлүмәт агентлығы, Наталья Овчарук/.\nБашҡортостан Ғәҙәттән тыш хәлдәр министрлығы насар һауа торошо хаҡында хәбәр итте. Дүшәмбегә, 19 мартҡа, ҡарата төндә циклон көслө ҡар, буран һәм ҡапыл иҫкәндә секундына 23 метрға еткән ел алып килә.\n«Иртәнгә табай һауа температураһы көслө һыуыҡ инеү иҫәбенә -19,-24, көнсығыш буйынса -14 градусҡа тиклем төшәсәк. 19 мартта көндөҙ бер аҙ ҡар яуыуы һәм буран булыуы, республиканың төньяҡ-көнсығышы буйынса елдең секундына 17 метрға етеүе фаразлана», — тип аңлатты Башгидрометүҙәк синоптиктары.\nМетеорологтарҙың фараздары буйынса, 21 мартҡа тиклем төбәктә һауа температураһының норманан 1-4 градусҡа түбән, көньяҡ-көнсығыш буйынса нормаға яҡын булыуы күҙәтеләсәк.


Лилиә Ғүмәрова: «Бәхетле ғаилә булмаһа – бәхетле балалар ҙа булмаясаҡ» // Йәмғиәт | новости башинформ.рф\nЛилиә Ғүмәрова: «Бәхетле ғаилә булмаһа – бәхетле балалар ҙа булмаясаҡ»\n17:37, 20 ноября 2012 Йәмғиәт\n— Бала хоҡуҡтарын, уның именлеген бәхетле ғаиләлә тулыһынса яҡлап була. Бәхетле ғаилә булмаһа – бәхетле балалар ҙа булмаясаҡ, — тип иҫәпләй БР Хөкүмәте Премьер-министры урынбаҫары Лилиә Ғүмәрова.\nШул уҡ ваҡытта бөгөн социаль етемлек мәсьәләһе айырыуса киҫкен тора. Вице-премьер һүҙҙәренсә, республикала 18 мең етем баланың 90 проценты – социаль етемдәр. Интернат учреждениеһында бер баланы тәрбиәләү дәүләткә ете тапҡырға ҡиммәтерәккә төшә.\n— Бер сабыйға йылына бала йорто 300-350 мең һум аҡса тотона, — тине Лилиә Ғүмәрова. – Социаль етемлек мәсьәләһе үтә ауыр, әммә уны хәл итеү зарур. Һәм бында, тәү сиратта, ғаилә менән, үҙ балаларын тәрбиәләргә теләгән, эшләргә әҙер булған ата-әсәләр менән эш алып барырға кәрәк.\nЛилиә Ғүмәрова иҫәпләүенсә, ғаилә тормошона әҙерләү ҙә мотлаҡ.\n— Беҙ машина йөрөтөргә, ниндәйҙер башҡа оҫталыҡтар тупларға өйрәтәбеҙ, әммә яуаплы атай-әсәй булырға өйрәтмәйбеҙ, — тип һыҙыҡ өҫтөнә алды ул. – Профессионалдар – психологтар, юристар алып барған махсус курстар булырға тейеш. Белгестәрҙең ғаилә планлаштырыу мәсьәләләре хаҡында асыҡ һөйләшеүе, ғаиләлә булған ауыр осорҙарҙы тикшереүе зарур.\nЛилиә Ғүмәрова йәнә бер мәсьәләгә туҡталды, ул ведомстволарҙың үҙ-ара килешеп эш итеүенә бәйле.\n— Ведомстволарҙың үҙ-ара килешеп эш итеүе беҙҙең төп принцип булып тора. Сөнки һәр мәсьәлә буйынса яңы структура, яңы министрлыҡ һәм ведомство булдырыу мөмкин түгел, был урынһыҙ ҙа, — тине вице-премьер. – Ә инде төрлө йүнәлештәр буйынса үҙ-ара килешеп эш итеү алгоритмдарын аныҡ билдәләйбеҙ икән, минеңсә, бындай эшмәкәрлектең файҙалы эш коэффициенты күпкә юғарыраҡ.\nПособиелар темаһы ла иғтибарҙан ситтә ҡалманы. 2013 йылдың 1 ғинуарынан льготаларҙың күпселек өлөшө монетизациялана. Шулай итеп, мәҫәлән, күп балалы ғаиләләрҙә тәрбиәләнгән балалар физкультура-сәләмәтләндереү клубтарына йөрөү урынына аҡса аласаҡ. Шулай уҡ пособиеларҙың күләме лә арттырыласаҡ.\nБынан тыш, алдағы йылдың 1 ғинуарынан йән башына уртаса килеме йәшәү минимумынан, йәғни 5600 һумдан, кәмерәк булған күп балалы ғаиләләр 1,5-3 йәштәрҙәге һәр балаға өс мең һум күләмендә өҫтәмә пособие аласаҡ.\n— Бындай пособиены 12-15 мең бала аласаҡ. Был маҡсаттарға республика бюджетынан 232 миллион һум аҡса бүленгән, — тип хәбәр итте Лилиә Ғүмәрова.\nТеги: социаль сәйәсәт


Һуңғы йылдарҙа Баймаҡ районында йәшелсә үҫтереүсе йүнселдәр арта\nБыл шөғөл ауыл эшҡыуарҙарына мул ғына табыш килтерә. Төбәктә шулай уҡ мал, ҡош-ҡорт үрсетеүҙән килем алыусы хужалыҡтар ҙа байтаҡ.\nЙәшелсә үҫтереүгә Йәнегетовтар алты йыл элек тотона. Бөгөн улар тупланған тәжрибә ярҙамында миҙгелде уңышлы сығып, мул ғына уңыш алыуға өлгәшә. Әле 700-гә яҡын төп ҡыяр үҫентеһенән көн һайын уңыш йыйып, район магазиндарына, баҙарҙарға һатыуға сығаралар. Бынан тыш «Йәнегетов» крәҫтиән фермерлыҡ хужалығы ябыҡ грунтта 300 төп помидор ҙа ултыртҡан, ул да тиҙҙән һатыу нөктәләренә тәҡдим ителәсәк. Йәнегетовтар кәбеҫтә, бәрәңге үҫтереү менән дә шөғөлләнә. Әле йүнселдәр алдында 100 мең төп кәбеҫтә үҫентеһен йәшелсә плантацияһына күсереп ултыртыу бурысы тора. Тик продукция етештереү менән генә эш бөтмәй. Баҙар шарттарында уны үтемле итеп һата белергә лә кәрәк. Бының менән хужа кеше шөғөлләнә.\nБаҙар бөгөн ҡырмыҫҡа иләүен хәтерләтә. Күптәр шәхси хужалығында үҙҙәре тырышып етештергән, хәләл продукцияһын тәҡдим итә, икенселәр һатып алырға килгән, алыпһатарҙар иһә үҙ тауарын маҡтай. Кеҫә ҡалынлығыңа ҡарап, күңелеңә хуш килгән бар әйберҙе һайлап алырға булла. Айрыуса ауыл продукцияһына ихтыяж ҙур.\nҠош-ҡорт һатҡан ерҙә лә аяҡ баҫҡыһыҙ. Тырыш ауыл халҡы ҡаҙ,өйрәк бәпкәләре, себештәр алып ҡалырға ашыға. Бәпкә-себештәрҙе бәләкәйҙән алып үҫтереп, һуйып алғанда ғына ул ярайһы отошло буласаҡ.\nХәҙерге баҙар иҡтисады тырыштар өсөн ҙур мөмкинлектәр аса. Элегерәк продукцияны ҡайҙа һатырға икән тип баш ватһалар, хәҙер һатып алыусылар сифатлы тауар еткереүсене үҙҙәре үк эҙләп таба. Илебеҙ киләһе йылдарҙа тулыһынса импорт тауарҙарын алыштырырға иҫәп тота. Бөгөнгө баҙарҙағы сауҙаға күҙ һалһаҡ шулай булырына шик юҡ.


Хаж ҡылырға барһағыҙ...\n2 Июнь , 15:31\nБыйыл 7 июлдән 12 июлгә тиклем мосолмандар Сауд Ғәрәпстаны Короллегендә хаж ҡыласаҡ. Сауд Ғәрәпстаны Короллеге талабы буйынса, хаж ҡылыусыларҙың менингитҡа, ковидҡа ҡаршы вакцинация хаҡында халыҡ-ара сертификаттары, шулай уҡ ковидҡа кире һөҙөмтә менән тест хаҡында белешмәһе (күп тигәндә 48 сәғәт элек эшләнгән) һәм медицина страховкаһы булырға тейеш.\n“Роспотребнадзор”ҙың Башҡортостан буйынса идаралығы сәфәр сығыр алдынан үҙегеҙ барырға йыйынған илдәге эпидемиологик хәл хаҡында Роспотребнадзор сайтында танышырға һәм кәрәкле прививкаларҙы яһарға кәңәш итә. Йоғошло һәм паразитар ауырыуҙарҙы эләктермәҫ өсөн, һаҡлыҡ сараларын күреү мөһим:\n–сифатлы булыуына ышанған ризыҡты ғына ашағыҙ;\n–хәүефһеҙ икәнлеге билдәле – фабрикала һауыттарға ҡойолған һыу һәм эсемлектәрҙе генә эсергә мөмкин. Йәки һыуҙың ҡайнатылған булыуы мотлаҡ;\n–ит, балыҡ, диңгеҙ ризыҡтары термик эшкәртелергә тейеш;\n–урындағы йәмәғәт туҡланыуы предприятиелары хеҙмәттәренән файҙаланмау һәм таныш булмаған ризыҡтарҙы тәмләмәү, баҙарҙа аҙыҡ һатып алмау, урындағы халыҡ әҙерләгән тәғәмдәр менән һыйланмау хәйерле;\n–кәрәк осраҡтарҙа махсуслаштырылған магазиндарҙа фабрика төргәгендәге ризыҡтарҙы ғына алығыҙ;\n–йәшелсә һәм емештәрҙе хәүефһеҙ һыу менән йыуып, ҡайнар һыу менән сайҡатыу зарур;\n–аш алдынан һәр ваҡыт ҡулды һабын менән ентекләп йыуырға кәрәк;\n–һыу ятҡылыҡтарында һәм бассейнда йөҙгәндә ауыҙығыҙға һыу эләкмәһен;\n–бөжәктәр тешләүенән һаҡланыу өсөн, уларҙы ҡурҡытыусы, юҡ итеүсе саралар ҡулланығыҙ;\n–әгәр ҡайтҡас, йоғошло сир билдәләре күренһә, ашығыс рәүештә табипҡа мөрәжәғәт итегеҙ һәм уға ниндәй илдә булыуығыҙҙы әйтегеҙ.


Бейеклеккә осоусы егет\nТиҙлеккә ҡаяға үрмәләүсе Евгений Вайцеховский (Өфө) Европ а чемпионы исемен яуланы. Екатеринбург ҡалаһындағы был еңеүҙе сенсация тип түгел, көтөлгән еңеү тип әйтеү дөрөҫөрәк\nбулыр, моғайын. Евгений - тиҙлеккә ҡаяға үрмәләүселәр араһында иң көслө спортсыларҙың береһе. Был төрҙә уға бер нисә рәсәйле генә ҡаршы тора ала.\nҺәм был юлы ла Вайцеховский күрһәткән һөҙөмтәләр башҡаларға өмөт ҡалдырманы. Квалификация турнирында уҡ ул башҡаларҙан күпкә алда килеп, үҙенең алдынғылар рәтендә булыуын тағы бер тапҡыр дәлилләне.\nТағы бер яҡташыбыҙ Александр Пешехонов ҡаяға үрмәләү буйынса тәүге ярышта икенсе урынға сыҡты. Тиҙлек бүлегендә\nфинал ярыштарында ҡатнашыуға бөтәһе 16 ҡаяға үрмәләүсе квалификация үтте. Уларҙың етәүһе илебеҙ намыҫын яҡлап сығыш яһай.\nФиналдың һигеҙҙән беренсе өлөшөндә Вайцеховскийға немец спортсыһы Йонас Бауман тура килде - ярыштар селтәренә квалификация үтеүселәр араһында ул иң көсһөҙө. Йәғни, рәсәйлене был йәһәттән бер ниндәй ҙә проблема борсоманы, тип\nәйтергә кәрәк. Ул хатта ашыҡманы ла буғай. Ике уҙыш\nһөҙөмтәләре буйынса Германия вәкиле рәсәйленән 14 секундҡа артта ҡалды - был ваҡыт эсендә Вайцеховский маршрутты тағы ике тапҡыр үтә алыр ине.\nМәләүез спортсыһы Александр Пешехоновтың да швейцар Седрик Лашатҡа бәйле проблемалары булманы, айырма - ун секунд тирәһе.\nСирек финалда иһә башҡорт спортсыларына ҡаршы тороусылар я райһы уҡ лайыҡлы булды. Вайцеховский Украинаның данлыҡлы улы\nМаксим Стенковскийҙы турнирҙан "бәреп" сығарҙы, иҫәп\nайырмаһы дүрт секундтан ашыу.\nПешехонов шулай уҡ Украина вәкилен Европа чемпионатынан сығарыуға үҙ өлөшөн индерҙе ( көнбайыштағы күршеләр быйыл\nниңәлер уңа алмай). Олексий Шульга менән көрәш ярайһы уҡ көсөргәнешле булды һәм Пешехонов унан ике ярым секундҡа алдараҡ килде.\nЯрымфиналда тик рәсәйлеләрҙең генә ҡатнашыуы бер кемде лә аптыратманы булһа кәрәк. Вайцеховский был стадияла йәш Валерий Воробьевты 9,71 секундҡа артта ҡалдырҙы. Икенсе стартта уның ярышташы артыҡ өҫкә ынтылманы ла, трассаны тыныс ҡына үтеүҙе хуп күрҙе.\nПешехонов иһә Сергей Синицинға ҡаршы сыҡты. Йомғаҡлау ваҡыты буйынса, Синицин Мәләүез егетен 1,09 секундҡа артта ҡалдырҙы.\nӘммә был "ҡош" та оҙаҡ османы. Вайцеховскийҙың финалдағы сығышына ҡарата бер шелтә һүҙе лә әйтерлек түгел. Ул - берен се!\nӨсөнсө урын өсөн ярышта Александр Пешехонов Валерий Воробьев менән уҙышты һәм һөҙөмтәлә унан 0,88 секундҡа алда килде. Әлеге ваҡытта Европа чемпионы поезда Екатеринбургтан Өфөгә "сәйәхәт" ҡыла. Шуға күрә спортсы менән һөйләшеп\nбулманы. Ә бына уның тренеры Любовь Степанова беҙҙең гәзит өсөн интервью бирҙе:\n- Эйе, һеҙ хаҡлы. Был еңеүҙе көтөргә мөмкин ине. 20 йәшен дә Вайцеховский тиҙлеккә үрмәләү буйынса донъяла иң көслө спортсыларҙың береһе. Хәйер, уға ҡаршы конкурент булырлыҡ егеттәр ҙә бар, шул уҡ Синицин, мәҫәлән. Был ярышта Женя һәйбәт сығыш яһаны, тип һанайым, сөнки старттан стартҡа ул яҡшыраҡ һөҙөмтә күрһәтә килде. Минең ҡарамаҡҡа, Европа чемпионатының "бронза" миҙалын алған Пешехонов та лайыҡлы


БЕР БЫУАТЛЫҠ ЯҘМЫШ\n22 Сентябрь 2017, 16:19\nОшо көндәрҙә үҙенең 100 йәшлек юбилейын билдәләүсе Иван Иванович Фроловты ҡалабыҙҙың иң бәхетле кешеһе тип атарға була.Балалыҡ һәм үҫмер сағы еңел булмаған осорға эләкһә лә, бирешмәгән, йәшәргә ынтылған. Ул Силәбе өлкәһенең Ҡыҙыл районына ҡараған Яңы Кондуровка ауылында тыуған. Атаһы үлгәс, әсәһе дүрт баланы үҙе ҡараған. Бик иртә эшкә өйрәнгән егет 1931 йылда Сибай руднигына килеп урынлаша һәм төрлө эштәрҙе атҡара. 33-сө йылдағы аслыҡты алабута орлоғо ашап үткәреүе тураһында ул әле лә яҡшы хәтерләй. Әйенселәп йөрөргә лә тура килә уға. Аҙна һайын 60 километр алыҫлыҡта ятҡан ауылына йәйәүләп ҡайтып йөрөүе егетте тағы ла сыныҡтыра. Оҙаҡламай Иванды буфетсы итеп эшкә алалар. Бер йылдан уны магазинға һатыусы итеп күсерәләр. Һуңынан Свердловск ҡалаһына ярты йылға уҡыуға ебәрәләр. Шулай итеп, киләсәген сауҙа өлкәһе менән бәйләргә ниәтләгән егет Берләштерелгән иҫәп системаһында (ОРС) эшләүен дауам итә. Тырышлығы һәм эшһөйәрлеге арҡаһында уны склад мөдире, һуңынан Баймаҡ ОРС-ы базаһы директоры итеп үрләтәләр.\nОшо көндәрҙә үҙенең 100 йәшлек юбилейын билдәләүсе Иван Иванович Фроловты ҡалабыҙҙың иң бәхетле кешеһе тип атарға була.\nБалалыҡ һәм үҫмер сағы еңел булмаған осорға эләкһә лә, бирешмәгән, йәшәргә ынтылған. Ул Силәбе өлкәһенең Ҡыҙыл районына ҡараған Яңы Кондуровка ауылында тыуған. Атаһы үлгәс, әсәһе дүрт баланы үҙе ҡараған. Бик иртә эшкә өйрәнгән егет 1931 йылда Сибай руднигына килеп урынлаша һәм төрлө эштәрҙе атҡара. 33-сө йылдағы аслыҡты алабута орлоғо ашап үткәреүе тураһында ул әле лә яҡшы хәтерләй. Әйенселәп йөрөргә лә тура килә уға. Аҙна һайын 60 километр алыҫлыҡта ятҡан ауылына йәйәүләп ҡайтып йөрөүе егетте тағы ла сыныҡтыра. Оҙаҡламай Иванды буфетсы итеп эшкә алалар. Бер йылдан уны магазинға һатыусы итеп күсерәләр. Һуңынан Свердловск ҡалаһына ярты йылға уҡыуға ебәрәләр. Шулай итеп, киләсәген сауҙа өлкәһе менән бәйләргә ниәтләгән егет Берләштерелгән иҫәп системаһында (ОРС) эшләүен дауам итә. Тырышлығы һәм эшһөйәрлеге арҡаһында уны склад мөдире, һуңынан Баймаҡ ОРС-ы базаһы директоры итеп үрләтәләр.\nИван Иванович Фролов әрменән һуң фронтҡа алына. 1946 йылға тиклем немец илбаҫарҙарына ҡаршы һуғышып, Украинанан башлап Польша, Германия, Австрия, Венгрия илдәрен гиҙә ул. Ҡаты алыштарҙың береһендә яраланған һалдат Еңеүҙе госпиталдә ҡаршылай. Кесе сержант Фроловҡа I дәрәжәле Ватан һуғышы ордены, ике «Батырлыҡ өсөн» миҙалы, «Хәрби ҡаҙаныштары өсөн», «Берлинды алғаны өсөн», «Праганы азат иткәне өсөн» миҙалдары тапшы- рылған.\n—Милләтенә ҡарамайынса беҙ бөтәбеҙ бергә илебеҙ өсөн күтәрелдек һәм фашист илбаҫарҙарын еңдек. Һуғыш мине күп нәмәгә өйрәтте. Дуҫ булыу, иптәшеңә ярҙам итеү кеүек төшөнсәләр миңә әле лә йәшәргә ярҙам итә, көс бирә. Киләсәктә Рәсәйҙә тыныслыҡ булһын, һуғыш афәте сыҡмаһын, төрлө милләт кешеләре үҙ-ара татыу булһын тигән теләктә ҡалам,—ти ҡарт яугир.\nҺуғыштан ҡайтҡас Иван Иванович яратҡан эшен дауам итә. Уның тырыш хеҙмәте «СССР-ҙың сауҙа отличнигы» знагы менән билдәләнгән. Улар ҡатыны Нина Васильевна менән бер улы, ике ҡыҙҙарына матур тәрбиә бирә. Фроловтарҙың 4 ейән-ейәнсәре һәм 2 бүлә-бүләсәһе бар. Үкенескә ҡаршы, Нина Васильевна быйыл июндә баҡыйлыҡҡа күскән. Балалары аталарын яңғыҙ ҡалдырмай, бар яҡлап ярҙам итеп тора. Бөйөк Ватан һуғышы ветераны тормошҡа зарланырға күнекмәгән. Ул бөгөн үҙ аяғы менән атлап йөрөүенә, яҡшы күреүенә, ишетеүенә һөйөнөп бөтә алмай. Көн һайын Островский, 22 адресы буйынса урынлашҡан үҙе йәшәгән йорт эргәһенә сығып, саф һауа һуларға яратҡан Иван Ивановичтың Сибай ҡалаһы ҡала хакимиәте етәкселегенә бер генә үтенесе бар. Ул да булһа подъездан сыҡҡан ергә эскәмйә ҡуйҙырыу. Ололар көнө алдынан ветерандың теләге ҡабул булыр тигән өмөттә ҡалабыҙ.\nҺүрәттә: йөҙйәшәр ветеранды Сибай ҡалаһы ҡала округы хакимиәте башлығы урынбаҫары И.Ф.Сафин